google/wiki40b huggingface dataset:
Alarmprisen 2007

Alarmprisen 2007 ble delt ut på Sentrum Scene lørdag 27. oktober 2007. Det var første gang prisen ble delt ut på høsten etter å ha blitt delt ut på begynnelsen av året de 6 første gangene. Utdelingen ble overført direkte på NRK P3TV og i redigert opptak dagen etter på Lydverket på NRK3. Ida Maria vant Alarmprisen til tross for at hun foreløpig ikke har gitt ut noe album, mens Superfamily ble tildelt to priser i klassene beste låt og live.
Det ble delt ut pris i seks sjangerbestemte klasser og seks tilleggsklasser. Publikum hadde mulighet å være med å stemme på de nominerte i de sjangerbestemte klassene og kategoriene nykommer, live og beste låt via Alarmprisens hjemmesider. Publikumsstemmene og journaliststemmene talte 50 prosent hver når vinnerne ble kåret. Vinnere av klassene Alarmprisens hovedpris, RiksAlarm! og Alarmprisen for beste video ble bestemt av en fagjury. 
Prisen RiksAlarm! ble delt ut i samarbeid med Rikskonsertene og skulle være en pris til en norsk artist eller band i etableringsfasen. Vinneren av denne klassen ble Ungdomskulen som fikk en turné i Norge med start under by:Larm i Oslo.
Utdelingen ble ledet av Steinar Sagen, Tore Sagen og Bjarte Tjøstheim fra NRK P3s Radioresepsjonen. I tillegg til kåring av vinnere i de ulike klassene, opptrådte artistene Satyricon, Ida Maria, Kim Hiorthøy, WE, Mari Boine & el Axel, Superfamily og 120 Days.
De nominerte til de sjangerbestemte klassene og klassene nykommer og live ble offentliggjort 27. september, mens nominasjonen til beste låt fortsatte ved hjelp av publikumsstemmer fram til 5. oktober og ble offentliggjort etter dette. For klassen RiksAlarm! måtte band/artister selv sende inn søknad. For klassen beste video var alle videoer som er tilgjengelig i NRKs arkiv nominert, mens det ikke ble gjort nominasjoner til Alarmprisens hovedpris.
Lyngåsbanen

Lyngåsbanen er en rallycrossbane i Lier i Buskerud.
Banen er en av Norges mest kjente, og driftes av NMK Drammen. Banens første løp ble holdt 29. oktober 1972. Banen ble i 1979 godkjent som EM-arena for rallycross, og det første EM-løpet ble kjørt i 1980. På det meste var det 20 000 tilskuere på banen på 1980-tallet. I 2004 ble den siste EM-rundet holdt på banen, etter 25 løp. I 2010 ble det holdt et 30-års jubileumsløp for å feire 30 år siden det første EM-løpet. Vinneren av løpet ble Sverre Isachsen fra KNA Eiker.
Lyngåsbanen har en sving oppkalt etter Martin Schanche (Schanche-svingen), og en dump etter Ludvig Hunsbedt (Ludvig-dumpa).
I 2010 ble tredje sesong av Zebra Grand Prix spilt inn på banen.
Banen var på begynnelsen av 2000-tallet truet av nedleggelse grunnet økonomiske uenigheter med grunneieren. I juni 2013 meldte NMK Drammen at klubben neppe vil få fornyet leien av banen etter 2013-sesongen, og Lyngåsbanen vil i så fall bli nedlagt.
Punta de Carretera

Transport

Ruta 26 General Leandro Gómez forbinder Punta de Carretera med Ansina og Cañada del Pueblo.
Zjanar Duğalova

Biografi

Duğalova har sin musikalske utdannelse fra det nasjonale kunstakademiet i Almaty. I 2011 hadde hun en rolle i filmen Koktejl dlja zvezdy 2, og hun har senere hatt en rolle i fem andre filmer (2017).  I februar 2012 ble Duğalova kjent da hun ble vokalist i den kasakhiske jentegruppa KesjYOU. Gruppa deltok i Kasakhstans nasjonale finale før Tyrkvisjonens sangkonkurranse med melodien «Rizamyn». I juni 2014 forlot hun KesjYOU for å satse på en solokarriere.

Solokarriere

I 2014 ble Zjanar Duğalova vinner av Tyrkvisjonens sangkonkurranse med sin egenkomponerte melodi «Izin körem». 
Samme år vant hun også nominasjonen som årets beste kvinnelige vokalist i Kasakhstan ved tildelingen av musikkprisen Astanas stjerne.
I mars 2016 ble Duğalova den første vokalisten i Kasakhstan med over to millioner visninger for en sang på nettstedet YouTube, noe som ble oppnådd med «Ajta bersin». I mai 2017 hadde videoen fem millioner visninger.
Duğalova er blitt tildelt over 70 utmerkelser og hun har representert Kasakhstan i ulike internasjonale festivaler og konkurranser. I 2015 ble hun tildelt ærestutmerkelsen som hedret artist i Kasakhstan.
Sykling under Panamerikanske leker 1983

Sykling under Panamerikanske leker 1983. Sykling var en av flere sporter som var med i de niende Panamerikanske leker som ble arrangert i Caracas i Venezuela fra 14. til 29. august 1983. Det sju øvelser for menn i både landevei- og banesykling. USA ble beste nasjon med seks gullmedaljer foran Mexico med en.
Tilbake til stripa : Forberedelsen

Tilbake til stripa : Forberedelsen er et musikkalbum med Tier'n og Lars Vaular, utgitt i 2005.
PQui Linux

pQui Linux er en tidligere lettvekts Linuxdistribusjon fra Brasil som var basert på Slackware. Distribusjonen var beregnet på 32-biter i486 og x86-64.
Distribusjonen benyttet skrivebordsmiljøet Xfce.
Versjon 1.2 ble lansert 15. november 2005. Siste versjon var 3.1 som ble lansert 8. november 2010.
Hanky Panky

Handling

Michael Jordan (Gene Wilder) er en tilfeldig forbipasserende som først ender opp som offer og siden helt. Det hele begynner da en han deler taxi sammen med en kvinner med en mystisk pakke. Når hun senere blir myrdet blir han hovedmistenkt. På flukt fra sine forfølgere treffer han og slår seg sammen med kvinnen Kate  (Gilda Radner), som er på jakt etter sin brors morder. Sammen blir de fanget i et nett av internasjonale intriger. Ransom (Richard Widemark), den grusomme motstanderen, er fast besluttet på å eliminere Michael. Da de blir forfulgt av Ransom, kaster Michael og Kate seg ut på et modig oppdrag som fører dem fra en heseblesende flytur høyt over Grand Canyon, til en skult militær kommandosentral.

Om filmen

Hanky Panky er ikke blant de mest kjente komediene med Gene Wilder. Filmen gjorde det kommersielt beskjedent og spilte kun inn $9,8 millioner på amerikanske kinoer.
Filmen har fått dårlig kritikker på filmsidene eFilmCritic og DVD Verdict. På Rotten Tomatoes har den bare fått 38% oppslutning.
Reveekorn

Reveekorn eller svartekorn (Sciurus niger) er en gnager i ekornfamilien. Det er det største trelevende ekornet hjemhørende i Nord-Amerika. Om høsten kan det nå en vekt på 1,5 kg. Reveekornet lever i hovedsak i eike- og hickoryskog, der det er god tilgang på føde.
Melissa Perrine

Sesongen 2009/10

Perrine kjørte med Andrew Bor som ledsager første gang i et IPC North America Cup-renn i 2009, der de kom på andreplass i super-G. Hun ble tatt ut til Paralympiske vinterleker 2010 i november 2009, og til tross for at hun skadet seg i januar 2010 og brakk ischium-benet i bekkenet ble hun med til Paralympics. Hun og Jessica Gallagher var de eneste kvinnelige utøverne i den australske troppen. Hun kom på sjuendeplass i super-G, men fullførte ikke superkombinasjonen. I utfor kom hun på femteplass, og i slalåm på åttendeplass.
I Verdenscupen i paraalpint 2009/10 kom hun på sjuendeplass sammenlagt i klassen for synshemmede. Hun kom der på fjerdecup i utforcupen og femteplass i super-G og kombinasjonen.

Sesongen 2010/11

Hun deltok i VM i paraalpint 2011, og fikk der tre medaljer. Hun kom på andreplass i utfor, bak slovakiske Henrieta Farkasova. I tillegg fikk hun bronse i super-G og i superkombinasjonen. I slalåm og storslalåm kom hun på fjerdeplass.
Hun vant storslalåm, slalåm og super-G for synshemmede under New Zealand Winter Games 2011.

Sesongen 2011/12

I Verdenscupen i paraalpint 2011/12 kom hun på fjerdeplass sammenlagt, med 310 poeng. Henrieta Farkasova vant verdenscupen for synshemmede denne sesongen. Hun kom på tredjeplass i storslalåmcupen, med 200 poeng, og fjerdeplass i slalåmcupen.

Sesongen 2012/13

Hun kom på tredjeplass i slalåmcupen under Verdenscupen i paraalpint 2012/13, og hun kom på fjerdeplass i storslalåmcupen og femteplass i utfor. Sammenlagt kom hun på tredjeplass, med 365 poeng, bak Aleksandra Frantseva og Farkasova.

Sesongen 2013/14

I Verdenscupen i paraalpint 2013/14 kom hun på tredjeplass sammenlagt. Hun vant storslalåmcupen for første gang, og hun kom på tredjeplass i super-G/utfor og i superkombinasjonen. I slalåmcupen kom hun på fjerdeplass. 
Hun representerte Australia under Paralympiske vinterleker 2014 i Sotsji, og kom der på fjerdeplass i utfor, 37 hundredeler bak russiske Aleksandra Frantseva. Hun fullførte ikke slalåm, storslalåm og super-G, og ble diskvalifisert i superkombinasjonen.

Sesongen 2014/15

VM i paraalpint 2015 ble arrangert i Panorama i Canada, og Perrine vant der fem medaljer sammen med sin ledsager Andrew Bor. Hun vant utfor, super-G og superkombinasjonen, der hun vant super-G med over fire sekunder. Hun fikk sølv i slalåm, og bronse i storslalåm.

Sesongen 2016/17

Hun kom på fjerdeplass sammenlagt i Verdenscupen i paraalpint 2016/17. Hun kom på andreplass i verdenscupen i slalåm og tredjeplass i storslalåm, fjerdeplass i super-G og sjetteplass i utfor.

Sesongen 2017/18

Perrine representerer Australia under Paralympiske vinterleker 2018 i Pyeongchang.
Eutrypanus

Utseende

Nokså små, tettbygde, brun- eller gråaktige trebukker. Antennene er tynne og omtrent så lange som kroppen. Pronotum er klokkeformet sett ovenfra med en liten tann nær bakhjørnet. Dekkvingene har vanligvis en mer eller mindre trekantet, svart flekk over sømmen i den bakre delen.

Levevis

Larvene lever i død ved.

Utbredelse

Slekten er utbredt i Mellom- og Sør-Amerika.
Harvard Law Review

Harvard Law Review er et juridisk tidsskrift som gis ut av en uavhengig studentgruppe ved Harvard Law School. Første utgave kom ut 15. april 1887.
Tidsskriftet er et av de mest siterte i sin sjanger i USA og anses av mange for å være det mest prestisjefylte tidsskrift av sitt slag. Det gis ut hver måned fra november til juni. Novemberutgaven er avsatt til å dekke siste års mandatperiode for De forente staters høyesterett. Opplaget ligger på vel 8.000 og har egen nettutgave. Tidsskriftet publiserer også Harvard Law Review Forum på Internett.
Blant bladets kjente redaktører er Barack Obama (1991).
I Norsk vitenskapsindeks er det et «nivå 2»-tidsskrift.
Himmelhvelving

I astrologi, astronomi og navigasjon er himmelhvelvingen eller himmelkulen eller himmelglobusen en tenkt roterende sfære med en enorm radius som er konsentrisk og koaksial med jorden som sentrum. Alle objekter på himmelen kan bli sett på som plassert på sfæren. Projisert fra sin geografiske motpart er himmelekvator og himmelpolene.

Astronomisk navigasjon

Projisering på himmelhvelvingen er et nyttig verktøy innen navigasjon. En tenker seg at jorden er plassert i sentrum av himmelkulen og at himmelkulen med alle himmellegemene festet til den dreier seg om jorden fra øst mot vest. Det er to ting som avgjør et himmellegemes stilling i forhold til horisonten: Det er himmellegemets plassering på himmelkulen og observatørens plass på jorden. Hvis vi kjenner et himmellegemes plass på himmelkulen (det kan finnes ved hjelp av nautiske almanakker) og bestemmer himmellegemets stilling i forhold til horisonten (det kan gjøres ved hjelp av en sekstant), kan vi beregne observatørens plass på jorden. Det er grunntanken i astronomisk navigasjon.
Malakhit

Malakhit (russisk: Малахит) er en russisk type fjerde generasjons reaktivt panser. Det er produsert til montering på Armata, både T-14 OG T-15.
Tønsberg stasjon (1881-1915)

Arkitektur

Stasjonen var i tillegg til Larvik stasjon, de eneste stasjonene på Vestfoldbanen som ble bygd i mur. Stasjonen er preget av historismen og nyrennessansen. Det var ikke bare stasjonens størrelse som gjorde at de ble bygd i mur, men også at det var forbudt å bygge trebygninger i henhold til de lokale bygningsvedtektene. De to stasjonene var speilvendte og hadde samme planløsning og hovedform, selv om Larvik stasjon var litt lengre. Stasjonene var inspirert fra de største godsene Jarlsberg hovedgård og Larvik herregård. Stasjonene var nyskapende, med en sentral vestibyle med direkte tilgang fra byen, med grener til venterom for andre og tredje klasse på hver sin side. Ekspedisjonsrommene for reisegods og telegraf var lagt midt mot vestibylen med utgang til perrongen. De var også nyskapende ved at den øvre etasjen, var mindre enn første etasje, fordi den kun skulle inneholde stasjonsmesterleiligheten og ikke flere kontorer, slik som det var vanlig på endestasjoner.
Trystorp

Trystorp er en herregård i Lekeberg i landskapet Närke i Sverige. Trystorp fikk sitt nåværende utseende på 1800-tallet da hovedbygningen ble utvidet. Sør for slottet er det et naturreservat som er åpent for offentligheten. Reservatet er svært artsrikt og har mange bevarte eiketrær.
Ranchera

Ranchera er en tradisjonell meksikansk musikksjanger. Den oppsto rundt den meksikanske revolusjonen på begynnelsen av 1900-tallet, og ble opprinnelig utført av en sanger med gitar. Den ble seinere sterkt forbunder med mariachigrupper som oppsto i Jalisco. Rancheramusikk ble gjort populær i hele Amerika særlig takka være de meksikanske filmene fra 1940- til 1970-tallet, hvor denne musikksjangeren var sentral. Den er i dag et viktig nasjonalsymbol for Mexico.
Blant de mest kjente rancheraartistene gjennom tidene er Antonio Aguilar, Flor Silvestre, Amalia Mendoza, Lucha Villa, Cuco Sánchez, Rocío Dúrcal, José Alfredo Jiménez, Lola Beltrán, Vicente Fernández, Pedro Infante, Jorge Negrete, og Javier Solís.
Obrioclytus

Utseende

Nokså små, blanke, brune til svarte trebukker. Antennene er omtrent så lange som kroppen. Pronotum er smalt og sylindrisk i den bakre delen, bredere med en kraftig tann i den fremre. Dekkvingene er jevnbrede med et lyst tverrbånd, beina middels lange med klubbeformede lår.

Utbredelse

Artene er kjent fra Kenya og Sør-Afrika.
Calvenzano

Befolkningsutvikling

Tall fra ISTAT
Kaiping (Tangshan)

Kaiping (kinesisk: 开平区; pinyin: Kāipíng Qū) er et bydistrikt i byprefekturet Tangshan i provinsen Hebei i Folkerepublikken Kina.
Det har et areal på 232,42 kvadratkilometer og teller 263.000 innbyggere (2002).
Asbjørn Herteig

Utmerkelser

Herteig mottok flere utmerkelser for sitt virke. Han ble i 1970 utnevnt til ridder av 1. klasse av  St. Olavs Orden «for allsidig innsats i forbindelse med utgravningene på Bryggen i Bergen». Kongen forfremmet i 2006 Herteig til kommandør «for hans innsats for bevaringen av Bryggen i Bergen». 
I 1968 ble Herteig hedret med den tyske Henrik Steffens-prisen. Herteig mottok Det Nyttige Selskabs sølvmedalje. Han var æresmedlem av Society of Antiquaries i England.
Abdelaziz Mohamed

2018

Mohamed deltok i Juniorasiamesterskapet i friidrett 2018 i Gifu i Japan. På 200 meter nådde han finalen, og kom der på fjerdeplass med 21,38 sekunder. Qatar kom også på fjerdeplass på 4 x 100 meter stafett. I den asiatiske kvalifiseringen til Ungdoms-OL (YOG Asian Area Qualification) vant han 200 meter, og ble dermed kvalifisert til Sommer-OL for ungdom 2018. 
Han deltok i U20-VM i friidrett 2018, og ble slått ut i semifinalen på 200 meter med 11. beste tid totalt, da han løp på 21,20. Han løp også 4 x 100 meter stafett for Qatar, men laget ble slått ut i forsøksheatet. 
I august deltok han på Qatars stafettlag på 4 x 100 meter stafett under Asialekene 2018. Laget fikk her svakest tid i kvalifiseringen av de 14 lagene som deltok, og nådde dermed ikke finalen. Han vant 200 meter under Sommer-OL for ungdom 2018, der han løp på på 21,10 og 20,68 sekunder i de to løpene (sammenlagttid teller), og tiden 20,68 var personlig rekord.
Skid Row (irsk band)

Skid Row var et irsk bluesband som ble stiftet av bassisten Brendan Sheils i 1967. Han fikk med seg Phil Lynott på vokal og etter hvert Gary Moore. Lynott forlot bandet før noen plate kom ut, og Skid Row var en trio med Sheils på både bass og vokal, Moore på gitar og Noel Bridgeman på trommer da platedebuten Skid kom i 1970 og oppnådde 30.-plass på salgslistene i Storbritannia. Bandet kom ut med oppfølgeren 34 Hours året etter, men ble oppløst året etter der igjen.
Shiels har gjenopptatt Skid Row ved noen anledninger for konsertopptredener, men har oftere operert som soloartist. I 1981 ga han ut en EP under navnet Skid Row med en innspilling av «House of the Rising Sun» og i 1990 en sjutommer med «Comin' Home Again» og «Flight Of Earls» av Liam Reilly om jarlenes flukt i 1607. I 2012 kom albumet Bon Jovi Never Rang Me, der tittelen henviser til en disputt om bandnavnet med amerikanske Skid Row, der Jon Bon Jovi skal ha vært involvert.
IMEI

International Mobile Equipment Identity (IMEI) er et globalt entydig ID-nummer for mobilt kommunikasjonsutstyr, blant annet mobiltelefoner. Det identifiserer selve mobiltelefonen, og sier ingenting om mobiltelefonens eier eller telefonnummer.
I praksis er det en 15-sifret tallkode som angir blant annet mobiltelefonprodusenten, mobiltelefonmodellen og et serienummer fra denne produsenten. Mobiltelefonprodusenten legger IMEI-nummeret inn i mobiltelefonens hardware.
For å hente frem IMEI-koden kan man taste inn *#06# på mobilen, eller man kan lese den av under batteriet på telefonen.

IMEI er viktig hvis mobilen blir stjålet

Hvis en mobiltelefon blir stjålet, vil sperring av abonnementet gjøre at både utgående og inngående samtaler sperres. Dermed kan ikke tyven bruke SIM-kortet, og eier slipper regninger. Men et sperret abonnement hindrer ikke tyven i å bruke mobiltelefonen med en annens SIM-kort. Da kan man velge å sperre selve mobiltelefonen også, ved å sørge for at mobiltelefonens IMEI blir «svartelistet». Dette gjøres ved tyverianmeldelse, ved å be politiet legge IMEI inn i den nasjonale databasen Equipment Identity Register (EIR).
Nasjonale EIR-er samkjøres så via den internasjonale IMEI-databasen. Mange nettoperatører i mange land bruker likevel ikke dette systemet. I slike mobilnett vil mobiltelefonen fungere på tross av EIR-sperre i et land.
Politiet anbefaler uansett at man noterer seg mobilens IMEI, slik at gjenfunnet tyvegods kan returneres til rette eier.

IMEI – ett av mobilens «ID-kort»

Hver gang mobilen skrus på, sjekkes IMEI-koden av mobilnettet. Mobiler som står på nettoperatørens IMEI-svarteliste får ikke tilgang til nettet. IMEI er altså et slags «ID-kort» som gir telefonen adgang til mobilnettet. På denne måten kan operatøren til enhver tid identifisere mobilene som befinner seg på nettet. Siden IMEI også angir mobilens modell, kan mobilnettet se hvilke tjenester mobilen kan håndtere.
IMEI-koden identifiserer altså selve mobilen («E» for equipment, utstyr) og lagres i den. For å virke i et mobilnett må mobilen i tillegg ha et «ID-kort» nr. 2, kalt International Mobile Subscriber Identity (IMSI) som identifiserer abonnementet, og derigjennom abonnenten. IMSI ligger i SIM-kortet, ikke i mobilen, og angir abonnementets hjemland, nettoperatør og (indirekte) telefonnummeret.
Når man bruker mobilen, lagres informasjon om dette (kalt trafikkdata) hos mobiloperatøren. Telefonnummer og tidspunkt er blant de data som lagres. Når både IMSI og IMEI lagres, kan man se hvilke mobiler som er brukt med hvilke SIM-kort. Politiet gjør mange såkalte IMEI-søk. Hvis Datalagringsdirektivet blir innført i Norge, blir det påbudt å lagre både IMSI og IMEI i 6 måneder.
Dan Smith

Bakgrunn

Dan Smith ble uteksaminert i engelsk litteratur fra Cambridge University i 1976. Smith påbegynte arbeidet som fredsforsker i 1976, da han fattet interesse for britisk forsvarspolitikk i 1976. Han kom til Norge som direktør for PRIO i 1993.

Tiden på PRIO

I hans direktørperiode (1993–2001) ekspanderte PRIO hurtig, og instituttets virksomhet ble utvidet til å omfatte mer anvendt forskning, ikke minst gjennom postkonflikt-prosjektene Balkan Dialogue og etableringen av det som senere ble PRIO Cyprus Centre i Nikosia.
Etter at han gikk av som direktør, var Smith tilknyttert Nobelinstituttet en periode, samt Hellenic Foundation for Foreign and European Policy. Han var også leder for the Institute for War and Peace Reporting.

Etter PRIO

Da Dan Smith forlot PRIO og Norge, gikk han i 2003 til stillingen som generalsekretær for International Alert i London. Fra 2015 er han direktør for Stockholm International Peace Research Institute (SIPRI).
Dan Smith er en aktiv skribent, og har forfattet, medforfattet og redigert 16 bøker, blant annet gjentatte utgaver av The Atlas of War and Peace. Han har også publisert og medvirket til svært mange fagartikler, samt fungert som rådgiver for myndigheter og organisasjoner om fredsbygging, blant annet i egenskap av deltaker i rådgivergruppen for FNs fredsbyggingsfond, der han var leder til 2011. 
Dan Smith ble utnevnt til offiser (OBE) av den britiske ordenen Order of the British Empire i 2002.
Olivia Holt

Bakgrunn

Olivia Holt ble født i Germantown, Tennessee. Hennes foreldre er Mark og Kim Holt. Da hun var tre år gammel flyttet familien til Nesbit, Mississippi. Hun bedrev gymnastikk i sju år, noe som igjen var med på å gi henne et fortrinn til å spille i serien. I 2011 flyttet hun sammen med familien til Los Angeles.

TV-serier og -filmer

Holt begynte med skuespill i en lokal teaterproduksjon. I en alder av ti år begynte hun som skuespiller i TV-reklame, deriblant for Hasbro, Mattel, Bratz, Littlest Pet Shop og Girl Gourmet.
Grunnet Holts talent innenfor gymnastikk, ble hun castet i Disney XDs kampsport-serie Kickin' It, som hadde premiere 13. juni 2011. I serien spilte hun rollefiguren Kim, en av hovedrollene i de tre første sesongene. I sesong 4 hadde hun kun gjesteopptredener, dette i tre episoder. Hun forlot serien i forkant av sesoong 4 til fordel for en annen Disney-produksjon; Det var ikke meg, som hadde premiere 17. januar 2014. I serien spilte hun rollen som Lindy Watson, en nerdete, men atletisk enstøing. Seriens siste episode ble sendt i USA 16. oktober 2015, etter to sesonger. I januar 2017 ble hun castet som Tandy Bowen i Freeforms (tidligere ABC Family) sin kommende TV-serie Cloak & Dagger, basert på tegneserien fra Marvel's Comics.

Film

I november 2014 ble Holt en del av castet til dramaet Same Kind of Different as Me, regissert av Michael Carney og med Greg Kinnear og Renée Zellweger i ledende roller. I november året etter ble det annonsert at Holt hadde fått en ledende rolle i indiekomedien Class Rank, regissert av Eric Stoltz. I mai 2016 ble det kjent at Holt skulle spille i Scott Peers film Status Update sammen med Ross Lynch.

Musikk

I filmen Girl vs. Monster, som Holt selv hadde en rolle i, ble det spilt inn tre sanger der hun selv var med på å gjøre vokal. Under Radio Disney Music Awards i 2013 vant hun en pris for beste forelskelsessang med sangen "Had me @ Hello", som var en del av filmens soundtrack. Hun gjorde også en cover-versjon av låten "Winter Wonderland" i forbindelse med albumet Disney Channel Holiday Playlist i 2012. Sangen hennes "Carry On" ble brukt som kjenningsmelodi for [Disneynature sin film Bears i 2014.
I oktober 2014, signerte Holt en platekontrakt med Hollywood Records. Debutsinglen "Phoenix" ble sluppet 13. mai 2016, med en påfølgende musikkvideo 23. juni. Debut-EP-en hennes ble sluppet 15. juli.
I 2016 dro Holt på sin første turné, the Rise of a Phoenix Tour, sammen med Ryland Lynch, Isac Elliot og Forever in Your Mind.
I april 2017 ble hun plukket ut som Elvis Duran's Artist of the Month, idet hun opptrådte på NBCs Today show med låten "History".
Prologue

Prologue er en britisk kortfilm av Richard Williams. Filmen inneholder animasjon som aldri er gjort før. Filmen er basert på Lysistrata av Aristophanes, der kvinnene går i seksuell streik for å ende en krig.

Om produksjonen

Richard Williams fikk ideen til filmen som femtenåring og ville lage film ut av det, men han lurte på om han ville bli god nok til å lage den. I 2013 følte han seg klar til å begynne på den. Han har fullført seks minutter alene og gitt det ut som en kortfilm. Han håper på å lage filmen om til en langfilm.